Γνωμοδότηση της Επιτροπής των Περιφερειών για την "Πρόταση οδηγίας του Ευρωπαϊκού Κοινοβουλίου και του Συμβουλίου περί της καθιέρωσης των κανόνων και διαδικασιών για τη θέσπιση περιορισμών λειτουργίας σε συνάρτηση με τον προκαλούμενο θόρυβο στους κοινοτικούς αερολιμένες"

(2002/C 192/15)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την πρόταση οδηγίας του Ευρωπαϊκού Κοινοβουλίου και του Συμβουλίου περί της καθιέρωσης των κανόνων και διαδικασιών για τη θέσπιση περιορισμών λειτουργίας σε συνάρτηση με τον προκαλούμενο θόρυβο στους κοινοτικούς αερολιμένες (COM (2001) 695 τελικό)·

έχοντας υπόψη την απόφαση του Συμβουλίου της 29ης Ιανουαρίου 2002 να ζητήσει, με βάση το άρθρο 80 δεύτερο εδάφιο της Συνθήκης των ΕΚ, τη γνωμοδότηση της Επιτροπής των Περιφερειών·

έχοντας υπόψη την απόφαση του Προεδρείου, της 6ης Φεβρουαρίου 2002, να αναθέσει στην επιτροπή "βιώσιμη ανάπτυξη" την προετοιμασία των σχετικών εργασιών·

έχοντας υπόψη την απόφαση του Προέδρου της, της 13ης Μαρτίου 2002, να ορίσει τον κ. Van Gelder (NL, EVP), ως γενικό εισηγητή για τη γνωμοδότηση αυτή, σύμφωνα με το άρθρο 40 παράγραφος 2 του Εσωτερικού Κανονισμού·

έχοντας υπόψη τη γνωμοδότηση που υιοθέτησε η Επιτροπή των Περιφερειών στις 14 Ιουνίου 2000 σχετικά με την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών με θέμα "Αεροπορικές μεταφορές και περιβάλλον - Η πορεία που οδηγεί στην επίλυση των ζώντων προβλημάτων της αειφόρου ανάπτυξης" (CdR 14/2000 fin)(1)·

έχοντας υπόψη τη γνωμοδότηση που υιοθέτησε η Επιτροπή των Περιφερειών στις 14 Φεβρουαρίου 2001 για την "Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την αξιολόγηση και τη διαχείριση του περιβαλλοντικού θορύβου" (COM(2000) 486 τελικό - 2000/0194 (COD)/CdR 271/2000 fin)(2)·

υιοθέτησε ομόφωνα κατά την σύνοδο ολομέλειας της 13ης και 14ης Μαρτίου 2002 (συνεδρίαση της 14ης Μαρτίου) την ακόλουθη γνωμοδότηση.

Θέσεις και συστάσεις της ΕΤΠ

Η Επιτροπή των Περιφερειών

1. διαπιστώνει ότι η σωστή αξιολόγηση της πρότασης οδηγίας προϋποθέτει λεπτομερείς τεχνικές γνώσεις τόσο όσον αφορά τις επιμέρους πτυχές όσο και τις αερομεταφορές γενικά.

2. κρίνει, ότι σε αυτό το στάδιο της λήψης απόφασης, εφόσον ληφθούν υπόψη τα προαναφερθέντα δεδομένα αλλά και το γεγονός ότι η προθεσμία που διαθέτει η ΕΤΠ για την εκπόνηση της γνωμοδότησης είναι πολύ περιορισμένη, μπορεί μόνο να παραπέμψει σε συγκεκριμένες συστάσεις που διατύπωσε σε παλαιότερες γνωμοδοτήσεις σχετικά με το θέμα αυτό, όπως οι γνωμοδοτήσεις που αναφέρονται στα αιτιολογικά σημεία της παρούσας γνωμοδότησης.

3. τονίζει ότι, κάθε πρόταση που υποβάλλεται σχετικά με το θέμα αυτό θα πρέπει να στοχεύει στην επίτευξη ισορροπίας αφενός μεταξύ των συμφερόντων της αεροπορικής βιομηχανίας και αφετέρου των συχνά μεγάλων κοινωνικών, οικονομικών και περιφερειακών συνεπειών τους, των συμφερόντων των καταναλωτών και της προστασίας του περιβάλλοντος σε συνδυασμό με την απαραίτητη αισθητή μείωση του περιβαλλοντικού θορύβου. Η τελευταία αυτή πτυχή έχει ιδιαίτερη σημασία για τη διασφάλιση της ποιότητας ζωής των ανθρώπων που κατοικούν σε άμεση γειτνίαση με αεροδρόμια.

4. προκειμένου να δοθεί μεγαλύτερο βάρος στην ισορροπημένη εκτίμηση των συμφερόντων όσον αφορά αυτή την πτυχή της γενικότερης προβληματικής των αεροπορικών μεταφορών, η Επιτροπή των Περιφερειών θα υποστηρίξει με έμφαση τις προθέσεις της Επιτροπής στον τομέα αυτό. Αυτό ισχύει για τη σύσταση της Τεχνικής Ομάδας εργασίας η οποία θα βοηθήσει την ενδιαφερόμενη Γενική Διεύθυνση να εντοπίσει με ακρίβεια τις επιμέρους συνέπειες του περιβαλλοντικού θορύβου στα αεροδρόμια. Παρόμοιος στόχος μπορεί να επιτευχθεί χάρη στη χάραξη ρεαλιστικών στόχων και σαφώς προσδιορισμένων καθηκόντων. Προτείνουμε γι' αυτό οι στόχοι να είναι ειδικοί, υπολογίσιμοι, εφικτοί, ρεαλιστικοί και προγραμματισμένοι (οι λεγόμενες επιλογές "Smart").

5. υπενθυμίζει, σχετικά με τη συμμετοχή των περιφερειών της Ευρώπης στη διαβούλευση για την προβληματική των (περιφερειακών) αεροπορικών μεταφορών, την ύπαρξη ενός διεθνούς φόρουμ συζήτησης και διαβουλεύσεων, το ονομαζόμενο Αirport Regions Conference. Στο φόρουμ αυτό συμμετέχουν 28 περιφέρειες της Ευρώπης οι οποίες θεωρούν αναγκαία μια ολοκληρωμένη εξέταση των περιφερειακών συνεπειών του περιβαλλοντικού θορύβου των αεροπορικών μεταφορών. Το φόρουμ μπορεί ασφαλώς να προσφέρει πολύτιμη βοήθεια, τόσο στην Ευρωπαϊκή Επιτροπή όσο και στην Επιτροπή των Περιφερειών. Παρόμοια βοήθεια θα ήταν η ανταλλαγή πληροφοριών μεταξύ ειδικών επιστημόνων ή η εξέταση των δυνατοτήτων εφαρμογής των βέλτιστων πρακτικών σε περιφερειακό επίπεδο.

Βρυξέλλες, 14 Μαρτίου 2002.

Ο Πρόεδρος

της Επιτροπής των Περιφερειών

Albert Bore

(1) ΕΕ C 317 της 6.11.2000 σ. 31.

(2) ΕΕ C 148 της 18.5.2001 σ. 7.